‘Vrystaat grootste wanbetaler van Eskom-rekeninge’Mmusi Maimane, leier van die DA, lei ŉ protesaksie buite die Vrystaatse premier se kantoor waar ŉ memorandum oorhandig is oor munisipaliteite se agterstallige Eskom-skuld. (Foto: Twitter via @Our_DA) Mmusi Maimane, leier van die DA, het Donderdag tydens ŉ protesaksie buite die Vrystaatse premierskantoor in Bloemfontein gesê dié provinsie is die grootste skuldige wanneer dit kom by agterstallige Eskom-rekeninge. Volgens Maimane skuld net drie munisipaliteite in die Vrystaat altesaam meer as R5 miljard aan die sukkelende kragvoorsiener. Die DA-leier het die protesaksie buite die premier se kantoor gelei waar die party ŉ memorandum aan die provinsiale regering oorhandig het om daarop aan te dring dat daar onmiddellik opgetree word teen munisipaliteite wat versuim om hul Eskom-rekeninge te betaal. “Ons, die mense, sal nie langer vir die sondes van die ANC betaal nie,” het hy gesê. “Hierdie provinsie is die grootste wanbetaler wanneer dit kom by Eskom-rekeninge. Maluti A Phofung, Matjhabeng en Ngwathe skuld Eskom onderskeidelik R2,8 miljard, R1,815 miljard en R940 miljoen.” Mmusi Maimane, leier van die DA, lei ŉ protesaksie buite die Vrystaatse premier se kantoor waar ŉ memorandum oorhandig is oor munisipaliteite se agterstallige Eskom-skuld. (Foto: Twitter via @Our_DA) Maimane het verwys na Tito Mboweni, minister van finansies, se begrotingsrede Woensdag waarin hy gesê het die staat gaan oor die volgende drie jaar R69 miljard aan Eskom toestaan om die kragvoorsiener met sy reuseskuldlas te help. “Suid-Afrikaners kan nie langer pa staan vir die sondes van die ANC-regering nie. Dít is nie ŉ proeflopie nie, dit is ŉ risiko teenoor die soewereiniteit van ons land. Die ANC se korrupsie, ondoeltreffendheid, wanbestuur en berge skuld het Suid-Afrika en sy ekonomie op sy knieë gebring op die rand van ŉ fiskale afgrond.” Maimane het daarop gewys dat kredietgraderingsagentskappe soos Moody’s reeds gewaarsku het indien staatsondernemings soos Eskom voortgaan om tot die regering se skuldlas by te dra, sal Suid-Afrika se kredietgradering afgradeer word wat kan lei tot nog ŉ resessie wat die land se ekonomie nog verder die afgrond in sal stuur.